Ο ρόλος της retinol binding protein 4 (RBP4) σε άτομα με αυξημένο σωματικό βάρος και υπερτριγλυκεριδαιμία
Authors: Χρήστου Γεώργιος 
Published: September 2021

Σκοπός: Ο σκοπός της μελέτης ήταν η διερεύνηση της σχέσης ανάμεσα στην συνδετική πρωτεΐνη της 4 ρετινόλης (RBP4) και στις αθηρογόνες λιποπρωτείνες που περιέχουν την απολιποπρωτείνη Β (ApoB), ως ενός δυνητικού μηχανισμού που είναι υπεύθυνος για τη συσχέτιση ανάμεσα στην RBP4 και την καρδιαγγειακή νόσο. Επίσης, σκοπός της μελέτης ήταν η διερεύνηση της σχέσης ανάμεσα στην υψηλής πυκνότητας λιποπρωτεΐνη (HDL) και την αντιπονεκτίνη.Μέθοδοι: Σαράντα έξι παχύσαρκοι ή υπέρβαροι ασθενείς με υπερτριγλυκεριδαιμία τυχαιοποιήθηκαν να λάβουν ένα από τα εξής τρία σκέλη παρέμβασης, για 3 μήνες: 1) Υποθερμιδική χαμηλών λιπαρών δίαιτα (n= 20), 2) Υποθερμιδική χαμηλών λιπαρών δίαιτα και φαινοφιμπράτη (n= 18), 3) Υποθερμιδική χαμηλών λιπαρών δίαιτα και ριμοναμπάντη (n= 8). Πριν την έναρξη της μελέτης και κατά τη διάρκεια της μελέτης στον 1 μήνα και στους 3 μήνες θεραπείας διενεργήθηκαν οι εξής μετρήσεις: ανθρωπομετρικές μετρήσεις, γλυκόζη ορού, ινσουλίνη ορού, πλήρες λιπιδαιμικό προφίλ, ανάλυση υποκλασμάτων της χαμηλής πυκνότητας λιποπρωτεΐνης (LDL-C), μέτρηση της RBP4 του πλάσματος, της ολικής αντιπονεκτίνης και της υψηλού μοριακού βάρους (HMW) αντιπονεκτίνηςΑποτελέσματα για RBP4: Η συγκέντρωση της RBP4 στο πλάσμα μειώθηκε στους ασθενείς μετά από 3 μήνες δίαιτας. Η RBP4 του πλάσματος στον 1 μήνα της δίαιτας παρουσίασε θετική συσχέτιση με την ποσοστιαία μεταβολή της συγκέντρωσης της ApoB και των μικρών πυκνών LDL (sdLDL) κατά τη διάρκεια του πρώτου μήνα της δίαιτας. Η ποσοστιαία μεταβολή της RBP4 κατά τη διάρκεια των 3 μηνών της δίαιτας παρουσίασε θετική συσχέτιση με την ποσοστιαία μεταβολή των τριγλυκεριδίων, της πολύ χαμηλής πυκνότητας λιποπρωτεΐνης (VLDL-C), της LDL-C, της ApoB και της sdLDL-C. Στην πολυπαραγοντική ανάλυση, η ποσοστιαία μεταβολή της RBP4 κατά τη διάρκεια των 3 μηνών της δίαιτας ήταν ο πιο ισχυρός ανεξάρτητος καθοριστής των ποσοστιαίων μεταβολών της ApoB και της sdLDL-C. Η αγωγή με φαινοφιμπράτη προκάλεσε αύξηση στην RBP4 του πλάσματος, κατά τη διάρκεια του πρώτου μήνα, λόγω της μείωσης της νεφρικής κάθαρσης της RBP4 από τη φαινοφιμπράτη, και ακολούθως μείωση της RBP4 του πλάσματος, κατά τη διάρκεια των επόμενων 2 μηνών, ως αποτέλεσμα της μεταβολικής δράσης της φαινοφιμπράτης. Η χορήγηση rimonabant μείωσε την RBP4 του πλάσματος.Αποτελέσματα για αντιπονεκτίνη: Η συγκέντρωση της ολικής αντιπονεκτίνης στο πλάσμα δε μεταβλήθηκε στατιστικά σημαντικά, κατά τη διάρκεια της δίαιτας. Στην υποομάδα των ασθενών, στους οποίους η HDL-C μειώθηκε κατά τη διάρκεια του πρώτου μήνα της δίαιτας, παρατηρήθηκε μείωση της συγκέντρωσης της ολικής αντιπονεκτίνης. Στην υποομάδα των ασθενών, στους οποίους η HDL-C αυξήθηκε κατά τη διάρκεια των επόμενων 2 μηνών της δίαιτας, παρατηρήθηκε αύξηση της συγκέντρωσης της ολικής αντιπονεκτίνης κατά τους 2 μήνες. Η ποσοστιαία μεταβολή της HDL-C κατά τη διάρκεια του πρώτου μήνα της δίαιτας παρουσίασε θετική συσχέτιση με την ποσοστιαία μεταβολή της συγκέντρωσης της ολικής αντιπονεκτίνης. Η ποσοστιαία μεταβολή της HDL-C κατά τη διάρκεια των 3 μηνών της δίαιτας παρουσίασε θετική συσχέτιση με τις ποσοστιαίες μεταβολές των συγκεντρώσεων της ολικής αντιπονεκτίνης και της HMW αντιπονεκτίνης. Η μεταβολή της συγκέντρωσης της ολικής αντιπονεκτίνης, κατά τη διάρκεια του πρώτου μήνα της δίαιτας, παρουσίασε θετική συσχέτιση με την HDL-C στον πρώτο μήνα της δίαιτας. Η μεταβολή της συγκέντρωσης της HMW αντιπονεκτίνης, κατά τη διάρκεια των 3 μηνών της δίαιτας, παρουσίασε θετική συσχέτιση με την HDL-C στους 3 μήνες. Η ποσοστιαία μεταβολή της συγκέντρωσης της HMW αντιπονεκτίνης κατά τη διάρκεια του πρώτου μήνα της αγωγής με φαινοφιμπράτη παρουσίασε θετική συσχέτιση με την ποσοστιαία μεταβολή της HDL-C.Συμπεράσματα για RBP4: H RBP4 πιθανώς συνδέεται αιτιολογικά με τη μεταβολική οδό που είναι υπεύθυνη για τις μεταβολές των λιποπρωτεινών του πλάσματος που περιέχουν ApoB. Αυτός είναι ένας πιθανός μηχανισμός που ερμηνεύει τη συσχέτιση της RBP4 με την καρδιαγγειακή νόσο.Συμπεράσματα για αντιπονεκτίνη: Η HDL-C παρουσιάζει θετική συσχέτιση με τις μεταβολές της συγκέντρωσης της αντιπονεκτίνης, κατά τη διάρκεια διαιτητικής αγωγής και αγωγής με φαινοφιμπράτη.